pythainlp/thaigov-v2-corpus-22032023 huggingface dataset:
วันอังคารที่ 10 พฤศจิกายน 2563
นายกรัฐมนตรียืนยันไทยพร้อมเข้าร่วมการประชุมสุดยอดอาเซียนครั้งที่ 37 เดินหน้าผลักดันเขตการค้าเสรี RCEP กับประเทศคู่เจรจา
นายกรัฐมนตรียืนยันไทยพร้อมเข้าร่วมการประชุมสุดยอดอาเซียนครั้งที่ 37 เดินหน้าผลักดันเขตการค้าเสรี RCEP กับประเทศคู่เจรจา
วันนี้ (10 พ.ย. 63) เวลา 12.30 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยไทยเตรียมเข้าสู่การประชุมสุดยอดอาเซียนครั้งที่ 37 ในห้วงวันที่ 12 – 15 พ.ย. นี้ จะเป็นการประชุมครั้งใหญ่ โดยมีการประชุมสุดยอดอาเซียนกับคู่เจรจา การประชุมสุดยอดอาเซียนกับทวิภาคีหลัก อาทิ ประเทศจีน ประเทศอินเดีย ประเทศออสเตรเลีย เป็นต้น ซึ่งสาธารณรัฐสังคมนิยมเวียดนามเป็นเจ้าภาพในการประชุมในปีนี้ ผ่านการประชุมทางไกลผ่านระบบ Video Conference โดยคณะรัฐมนตรีเห็นชอบร่างเอกสารฯ ให้ครบถ้วนตามกระบวนการทางกฎหมาย รวมทั้งคาดว่าการประชุมในครั้งนี้ RCEP จะประสบความสำเร็จและผ่านไปด้วยดี เพราะหลายประเด็นได้เริ่มดำเนินการตั้งแต่ประเทศไทยเป็นเจ้าภาพในการประชุมสุดยอดอาเซียน ครั้งที่ 36 นายกรัฐมนตรียังแถลงว่า ในช่วงที่ผ่านมาก่อนการแพร่ระบาดของเชื้อไวรัสโควิด-19 นั้น รัฐบาลไทยได้มีส่วนร่วมหารือหลายการประชุมด้วยกัน ร่วมทั้งการประชุมสุดยอดผู้นำกลุ่ม G20 การประชุมเอเปค ซึ่งทุกประเทศต่างให้การสนับสนุนประเทศไทยเนื่องจากมีความสำคัญและมีศักยภาพในการเป็นส่วนหนึ่งของการพัฒนาร่วมกัน
นายกรัฐมนตรียืนยันโปรแกรม Wellness Quarantine ยังต้องมีมาตรการเพื่อรองรับและต้องเข้าสู่การพิจารณาที่ประชุม ศบค. อีกครั้ง โดยนักท่องเที่ยวที่จะเดินทางเข้ามาสามารถเลือกได้ว่าจะเข้าพักที่สนามกอล์ฟ ซึ่งอาจเป็นสนามกอล์ฟที่เป็นพื้นที่ปิด หรือมีโรงแรมให้สามารถเข้าพักได้ด้วย จึงเป็นไอเดียที่น่าสนใจเพื่อกระตุ้นเศรษฐกิจ
ในตอนท้าย นายกรัฐมนตรีชี้แจงถึงการจัดซื้อจัดจ้างของกรมการขนส่งทางบก เป็นการดำเนินการจัดซื้อจัดจ้างด้วยวิธีประกวดราคาอิเล็กทรอนิกส์ซึ่งเป็นขั้นตอนตามกฎหมาย หากพบข้อสงสัยให้ผู้ที่เกี่ยวข้องต้นสังกัดออกมาชี้แจงรายละเอียด
...........................
กลุ่มประชาสัมพันธ์และเผยแพร่ สำนักโฆษก
วันอังคารที่ 10 พฤศจิกายน 2563
ออมสิน ชู “ผ่อนบ้าน ดอกเบี้ย 2.5% 3 ปี” สินเชื่อธุรกิจ GSB D-VERs วงเงินกู้สูงสุด 100 ล้าน ดอกเบี้ยปีแรก 3.99% เฉพาะงาน Money Expo หาดใหญ่ 13-15 พ.ย.นี้ เท่านั้น
ธ.ออมสินนำนวัตกรรมทางการเงินครบวงจรเข้าร่วมงานมหกรรมการเงินหาดใหญ่ ครั้งที่ 10 ระหว่างวันที่ 13-15 พฤศจิกายน 2563 ณ เซ็นทรัลเฟสติวัล หาดใหญ่ โดยมีผลิตภัณฑ์ที่เป็นไฮไลท์ของธนาคารฯ ได้แก่ โปรโมชั่นเงินกู้ “สินเชื่อเคหะ” สำหรับการซื้อที่อยู่อาศัย
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารฯ ได้นำนวัตกรรมทางการเงินครบวงจรเข้าร่วมงานมหกรรมการเงินหาดใหญ่ ครั้งที่ 10 ระหว่างวันที่ 13-15 พฤศจิกายน 2563 ณ เซ็นทรัลเฟสติวัล หาดใหญ่ โดยมีผลิตภัณฑ์ที่เป็นไฮไลท์ของธนาคารฯ ได้แก่ โปรโมชั่นเงินกู้ “สินเชื่อเคหะ” สำหรับการซื้อที่อยู่อาศัย ปลูกสร้าง ต่อเติมซ่อมแซม หรือไถ่ถอนจำนอง(รีไฟแนนซ์) จากสถาบันการเงินอื่น โดยทำประกันชีวิตเพื่อประกันสินเชื่อ จะได้อัตราดอกเบี้ยคงที่ 3 ปี 2.50% ปีที่ 4 เป็นต้นไป MRR-1.50% ต่อปี (ปัจจุบัน MRR ของธนาคารฯ = 6.245%)
พร้อมกันนี้ ขอแนะนำ สินเชื่อธุรกิจ GSB D-VERs เพื่อเป็นทุนหมุนเวียนในการดำเนินกิจการ ลงทุนในสินทรัพย์ถาวร หรือเพื่อไถ่ถอนจำนองจากสถาบันการเงินอื่น ธนาคารฯ ให้เงินกู้ทั้งระยะสั้นและระยะยาว จำนวนเงินให้กู้ตั้งแต่ 1 ล้านบาท สูงสุดไม่เกิน 100 ล้านบาท โดยวงเงินกู้ 1-20 ล้านบาท หากทำประกันชีวิตเพื่อประกันสินเชื่อ คิดอัตราดอกเบี้ยพิเศษปีที่ 1 = 3.99% ปีที่ 2 = 4.99% หลังจากนั้นกรณีหลักทรัพย์ค้ำประกันเต็มวงเงิน คิดอัตราดอกเบี้ย MOR/MLR+0.75% (ปัจจุบัน MOR ของธนาคารฯ = 5.995% และ MLR = 6.150%) และกรณีหลักทรัพย์ค้ำประกันตั้งแต่ร้อยละ 30 คิดอัตราดอกเบี้ย MOR/MLR+1.25% แต่หากกู้ในวงเงิน 20-100 ล้านบาท แล้วทำประกันชีวิตเพื่อประกันสินเชื่อ คิดอัตราดอกเบี้ยพิเศษ 2 ปีแรก = 4.00 ต่อปี หลังจากนั้นกรณีหลักทรัพย์ค้ำประกันเต็มวงเงิน คิดอัตราดอกเบี้ย MOR/MLR+0.75% และกรณีหลักทรัพย์ค้ำประกันตั้งแต่ร้อยละ 30 คิดอัตราดอกเบี้ย MOR/MLR+1.00%
นอกจากนี้ ยังมี สินเชื่อ GSB SMEs Startup No.1 จัดโปรโมชั่นในโอกาสครบรอบ 107 ปี ธนาคารออมสิน เพียงมีไอเดียและนวัตกรรมที่น่าสนใจ วงเงินกู้สูงสุด 10 ล้านบาท หากทำประกันชีวิตเพื่อประกันสินเชื่อ ใช้หลักทรัพย์ค้ำประกันมากกว่า 50% ดอกเบี้ยปีแรก 1.07% หลังจากนั้น MRR + 1.50% ต่อปี
“สำหรับโปรโมชั่นที่ธนาคารออมสินนำมาให้บริการในงานนี้ทั้งหมดจะสอดคล้องกับรูปแบบของบูธที่สะท้อนความเป็นตัวตน GSB Social Bank ธนาคารเพื่อสังคม : ธนาคารออมสิน “สร้างโอกาส สร้างความสุข ให้คนไทย” ซึ่งดำเนินบทบาทสำคัญในการส่งเสริมการออมเคียงคู่สังคมไทย พร้อมไปกับความมุ่งมั่นในการสร้างโอกาสให้คนไทยได้เข้าถึงแหล่งเงินทุนในระบบที่คิดดอกเบี้ยไม่แพง เพื่อยกระดับรายได้ ลดค่าใช้จ่าย มุ่งพัฒนาคุณภาพชีวิตให้มีความเป็นอยู่ที่ดีขึ้น และสนับสนุนการพัฒนาเศรษฐกิจฐานรากให้เข้มแข็ง สำหรับรายละเอียดเกี่ยวกับผลิตภัณฑ์ต่างๆ เป็นไปตามหลักเกณฑ์เงื่อนไขที่ธนาคารกำหนด ลูกค้าสามารถสอบถามรายละเอียดเพิ่มเติมก่อนเข้าร่วมงานได้ที่ศูนย์ลูกค้าสัมพันธ์ธนาคารออมสิน โทร.1115 หรือสอบถามพนักงานภายในบูธก่อนตัดสินใจทำธุรกรรมที่สนใจ” ผู้อำนวยการธนาคารออมสิน กล่าวในที่สุด.
วันอังคารที่ 10 พฤศจิกายน 2563
ปลัด พม. มอบแนวทางการปฏิบัติงานตามนโยบายและทิศทางการขับเคลื่อนภารกิจ ประจําปี 2564
ปลัด พม. มอบแนวทางการปฏิบัติงานตามนโยบายและทิศทางการขับเคลื่อนภารกิจ ประจําปี 2564
วันนี้ (10 พ.ย. 63) เวลา 08.30 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) มอบแนวทางการปฏิบัติงานตามนโยบายและทิศทางการขับเคลื่อนภารกิจของกระทรวง พม. ประจําปี 2564 ให้แก่คณะผู้บริหาร พัฒนาสังคมและความมั่นคงของมนุษย์จังหวัด (พมจ.) ผู้อำนวยการสำนักงานส่งเสริมและสนับสนุนวิชาการ (ผอ.สสว.) และหัวหน้าหน่วยงานสังกัดกระทรวง พม. ทั้งในส่วนกลางและภูมิภาคทั่วประเทศ ณ โรงแรมรามาการ์เด้นส์ กรุงเทพฯ
นางพัชรี กล่าวว่า กระทรวงการพัฒนาสังคมและความมั่นคงของมนุษย์ (พม.) ได้กำหนดทิศทางการขับเคลื่อนงาน ปี 2564 ภายใต้วิสัยทัศน์ "สร้างสังคมดี คนมีคุณภาพ" เพื่อมุ่งพัฒนาศักยภาพคน ครอบครัว ชุมชนให้มีความเข้มแข็งและสร้างระบบที่เอื้อต่อการพัฒนาคนให้มีคุณภาพชีวิตที่ดีสร้างหลักประกันทางสังคมที่ครอบคลุมและเหมาะสมกับกลุ่มเป้าหมายเฉพาะ ส่งเสริมภาคีเครือข่ายอย่างเป็นระบบสู่การเป็นหุ้นส่วนทางสังคม และยกระดับองค์กรการเป็นผู้นำทางสังคม โดยขับเคลื่อนภารกิจของกระทรวง พม. ด้วยหลักการบริหารงาน CHANGE for ALL คือ เปลี่ยนแปลงเพื่อทุกคนในสังคม ประกอบด้วย C (Collaboration) มุ่งเน้นความร่วมมือในการทำงานกับทุกภาคส่วนของสังคม H (High Performance) มุ่งสร้างและพัฒนางานของ พม. ให้มีคุณภาพ A (Ability) มุ่งเน้นการพัฒนาความสามารถ ศักยภาพคน พม. ให้ก้าวทันกระแสในโลกยุคดิจิทัล N (Next Normal) มุ่งเน้นการปรับตัวเพื่อเตรียมความพร้อมสู่วิถีการทำงานของ พม. ในยุคใหม่ G (Good Governance) มุ่งเน้นการทำงานที่โปร่งใส ตรวจสอบได้ มีจิตสำนึกสาธารณะ E (Equality for All) มุ่งสร้างความเท่าเทียมทางสังคมโดยไม่ทิ้งใครไว้ข้างหลัง
นางพัชรี กล่าวเพิ่มเติมว่า นอกจากนี้ ยังได้เน้นย้ำนโยบายสำคัญ 4 สร้างในการขับเคลื่อน พม. ประกอบด้วย 1) สร้างคน พม. ให้มีสมรรถนะสูง อาทิ พัฒนาคน พม. เพื่อรองรับการเปลี่ยนแปลงและเตรียมความพร้อมสู่การบริหารจัดการองค์กรในยุคดิจิทัล 2) สร้างองค์กร พม. ให้มีผลสัมฤทธิ์ที่ประจักษ์ อาทิ จัดทำฐานข้อมูลและเชื่อมโยงข้อมูลของกลุ่มเป้าหมายด้านสังคม โดยนำเทคโนโลยีดิจิทัลมาใช้ในการบริหารงาน และปรับภาพลักษณ์เป็นองค์กรแห่งความสุข 3) สร้างงาน พม. ให้มีคุณภาพ อาทิ เน้นผลลัพธ์การทำงาน รวดเร็ว ถูกต้อง และพัฒนางานนวัตกรรมเชิงสังคม และ 4) สร้างเครือข่ายและหุ้นส่วนการพัฒนาสังคม ด้วยการบูรณาการทำงานร่วมกับภาคีเครือข่ายทุกกลุ่มเป้าหมาย
วันอังคารที่ 10 พฤศจิกายน 2563
ประชุมคณะอนุกรรมการบริหาร พัฒนา อนุรักษ์ ฟื้นฟูแหล่งน้ำธรรมชาติและแม่น้ำลําคลอง
รองปลัดกระทรวงเกษตรและสหกรณ์ ร่วมประชุมคณะอนุกรรมการบริหาร พัฒนา อนุรักษ์ ฟื้นฟูแหล่งน้ำธรรมชาติและแม่น้ำลําคลอง
นายประยูร อินสกุล รองปลัดกระทรวงเกษตรและสหกรณ์ ร่วมประชุมคณะอนุกรรมการบริหาร พัฒนา อนุรักษ์ ฟื้นฟูแหล่งน้ำธรรมชาติและแม่น้ำลําคลอง ครั้งที่ 1/2563 โดยมีนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ เป็นประธานการประชุม ณ ห้องประชุมน้ำปิง ชั้น 4 อาคารจุฑามาศ ถนนวิภาวดีรังสิต เขตหลักสี่ กรุงเทพมหานคร โดยที่ประชุมได้ติดตามการประเมินผลการอนุรักษ์ฟื้นฟูแหล่งน้ำธรรมชาติและแม่น้ำลําคลอง ในปีงบประมาณที่ผ่านมา และสถานะภาพของหนองน้ำธรรมชาติในปัจจุบัน รวมถึงพิจารณาร่างกรอบนโยบาย การพัฒนา อนุรักษ์ ฟื้นฟูแหล่งน้ำธรรมชาติและแม่น้ำลําคลอง และพิจารณาหลักการการแต่งตั้ง (ร่าง) คณะทํางานภายใต้คณะอนุกรรมการบริหาร พัฒนา อนุรักษ์ ฟื้นฟูแหล่งน้ำธรรมชาติและแม่น้ำลําคลอง ประกอบด้วย 1) ร่างคณะทํางานพัฒนา อนุรักษ์ และฟื้นฟูบึงบอระเพ็ด จังหวัดนครสวรรค์ 2) ร่างคณะทํางานพัฒนา อนุรักษ์ และฟื้นฟูบึงราชนก จังหวัดพิษณุโลก 3) ร่างคณะทํางานพัฒนา อนุรักษ์ และฟื้นฟูบึงสีไฟ จังหวัดพิจิตร 4) ร่างคณะทํางานพัฒนา อนุรักษ์ และฟื้นฟูหนองหาร จังหวัดสกลนคร และ 5) ร่างคณะทํางานพัฒนา อนุรักษ์ และฟื้นฟูคลองแสนแสบ โดยที่ประชุมได้มอบหมายให้ผู้แทนกระทรวงมหาดไทยไปหารือเกี่ยวกับคำสั่งที่เกี่ยวข้องให้ชัดเจนก่อน และให้เสนอเพื่อพิจารณาในการประชุมครั้งต่อไป
วันอังคารที่ 10 พฤศจิกายน 2563
นายกรัฐมนตรีพร้อมผลักดันประเด็นสำคัญในการประชุมสุดยอดอาเซียน ครั้งที่ 37 และการประชุมสุดยอดที่เกี่ยวข้อง
นายกรัฐมนตรีพร้อมผลักดันประเด็นสำคัญในการประชุมสุดยอดอาเซียน ครั้งที่ 37 และการประชุมสุดยอดที่เกี่ยวข้อง
วันนี้ (วันจันทร์ที่ 9 พฤศจิกายน 2563) นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ในวันพฤหัสบดีที่ 12 – วันอาทิตย์ที่ 15 พฤศจิกายน 2563 ณ ตึกภักดีบดินทร์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีกำหนดการเข้าร่วมการประชุมสุดยอดอาเซียน ครั้งที่ 37 และการประชุมสุดยอดที่เกี่ยวข้องผ่านการประชุมระบบทางไกล
การประชุมครั้งนี้เป็นการประชุมระดับผู้นำครั้งสุดท้ายของปี 2563 ภายใต้การดำรงตำแหน่งประธานอาเซียนของเวียดนาม โดยจะมีผู้นำประเทศสมาชิกอาเซียนจากทั้ง 10 ประเทศ และเลขาธิการอาเซียนเข้าร่วม ตลอดจนผู้นำของคู่เจรจาเข้าร่วมการประชุมสุดยอดที่เกี่ยวข้อง ได้แก่ จีน ญี่ปุ่น สาธารณรัฐเกาหลี สหรัฐอเมริกา นิวซีแลนด์ ออสเตรเลีย อินเดีย และรัสเซีย รวมทั้งเลขาธิการสหประชาชาติ กรรมการผู้จัดการกองทุนการเงินระหว่างประเทศ และประธานธนาคารโลก
โดยโฆษกประจำสำนักนายกรัฐมนตรีระบุว่า นายกรัฐมนตรีของไทยจะเข้าร่วมและกล่าวถ้อยแถลงในการประชุมในกรอบอาเซียน จำนวน 14 รายการ และการประชุมในกรอบแม่โขง จำนวน 2 รายการ ทั้งนี้ ประเทศไทยมุ่งมั่นที่จะหยิบยก และผลักดันประเด็นสำคัญในการประชุมกรอบอาเซียน และการประชุมสุดยอดที่เกี่ยวข้อง ดังนี้
1. การรับมือกับการแพร่ระบาดและผลกระทบของโควิด-19
2. การสร้างอนาคตที่เข้มแข็งและยั่งยืนในยุคหลังโควิด-19
3. การส่งเสริมความไว้เนื้อเชื่อใจและการสร้างบรรยากาศความร่วมมือในภูมิภาค
และในการร่วมประชุมกับคู่เจรจาในกรอบต่าง ๆ จะมีการย้ำถึงความสำคัญของกลไกต่าง ๆ ที่อาเซียนมีบทบาทนำ เพื่อส่งเสริมผลประโยชน์ร่วมกัน และมุ่งหวังว่าจะมีผลลัพธ์ที่เป็นรูปธรรม ตลอดจนไทยพร้อมจะร่วมมือกับอาเซียน และคู่เจรจาของอาเซียนในการรับมือกับโควิด-19 และสนับสนุนข้อริเริ่มที่เกี่ยวข้องเพื่อสร้างความยั่งยืนร่วมกัน
วันพฤหัสบดีที่ 26 พฤศจิกายน 2563
กรมการจัดหางาน จัด “นัดพบ Co-Payment จังหวัดนราธิวาส “ เตรียมงานว่างรองรับกว่าพันอัตรา
อธิบดีกรมการจัดหางาน  เปิดงาน “นัดพบ Co-Payment จังหวัดนราธิวาส” โครงการส่งเสริมการจ้างงานใหม่สำหรับผู้จบการศึกษาใหม่ โดยภาครัฐและเอกชน ตั้งเป้าหางานให้เด็กจบใหม่ 1,620 อัตรา
นายสุชาติ พรชัยวิเศษกุล อธิบดีกรมการจัดหางาน เปิดเผยว่า รัฐมนตรีว่าการกระทรวงแรงงาน ให้ความสำคัญกับการส่งเสริมการมีงานทำให้แก่ประชาชนวัยทำงานทุกกลุ่มเป้าหมาย โดยมุ่งเน้นให้คนไทยมีงานทำในทุกพื้นที่ สนับสนุนการจ้างงานที่มั่นคงและต่อเนื่อง ซึ่งเป็นการดำเนินการตามนโยบายของรัฐบาล ภายใต้การนำของพลเอก ประยุทธ์ จันทร์โอชา นายกรัฐมนตรี ในการเสริมสร้างศักยภาพทรัพยากรมนุษย์ สร้างความสามารถในการแข่งขันของประเทศ ตลอดจนพัฒนากลไกในการสร้างความสมดุลของตลาดแรงงาน เพิ่มศักยภาพแรงงานและผู้ประกอบการ ในการสร้างความเข้มแข็งทางเศรษฐกิจ และเพื่อบรรเทาปัญหาของนายจ้าง/สถานประกอบการที่ได้รับผลกระทบจากสภาวะเศรษฐกิจที่ชะลอตัวและสถานการณ์การแพร่ระบาดของโรคติดเชื้อไวรัสโคโรนา 2019
นายสุชาติฯ กล่าวว่า โครงการส่งเสริมการจ้างงานใหม่สำหรับผู้จบการศึกษาใหม่ โดยภาครัฐและเอกชน (Co-payment) เป็นการมุ่งเน้นเพื่อช่วยเหลือให้ผู้จบการศึกษาใหม่ให้ได้มีงานทำ มีคุณภาพชีวิตที่ดีขึ้น และเพื่อช่วยเหลือสถานประกอบการให้สามารถดำเนินธุรกิจได้อย่างต่อเนื่อง ซึ่งจะช่วยในการขับเคลื่อนเศรษฐกิจในภาพรวมของประเทศได้ การจัดงาน "นัดพบ Co-payment จังหวัดนราธิวาส" ในครั้งนี้ มีเป้าหมายเพื่อส่งเสริมให้เกิดการตกลงการจ้างงาน ตามโครงการฯ จำนวน 1,620 อัตรา ซึ่งมีนายจ้าง/สถานประกอบการสนใจร่วมโครงการและมาเปิดรับสมัครงานจำนวน 27 บริษัท ตำแหน่งงานว่างทั้งหมด 1,401 อัตรา ทั้งยังได้รับเกียรติจาก รองผู้ว่าราชการจังหวัดนราธิวาส นายชินวุฒิ ขาวสำลี และได้รับความร่วมมือจาก แรงงานจังหวัดนราธิวาส ประกันสังคมจังหวัดนราธิวาส สวัสดิการและคุ้มครองแรงงานจังหวัดนราธิวาส ศึกษาธิการจังหวัดนราธิวาส หอการค้าจังหวัดนราธิวาส และสภาอุตสาหกรรมจังหวัดนราธิวาส เพื่อมุ่งเน้นช่วยเหลือผู้จบการศึกษาใหม่ และนายจ้าง/สถานประกอบการในพื้นที่จังหวัดนราธิวาส ให้เกิดการจับคู่และตกลงการจ้างงาน โดยจัดขึ้น ณ โรงแรมอิมพิเรียล นราธิวาส อำเภอเมืองนราธิวาส วันที่ 25 พฤศจิกายน 2563 ตั้งแต่เวลา 09.00-15.00 น.
โดยจังหวัดนราธิวาส มีนายจ้างลงทะเบียนเข้าร่วมโครงการในระบบแล้ว จำนวน 51 บริษัท และผู้จบการศึกษาใหม่ลงทะเบียน 1,507 คน ซึ่งที่ผ่านมาได้สั่งการสำนักงานจัดหางานจังหวัดนราธิวาส เร่งลงพื้นที่ประสานนายจ้าง/สถานประกอบการหาตำแหน่งงาน เพื่อให้เกิดการตกลงการจ้างงาน ตามโครงการฯ จำนวน 1,620 อัตรา
“ภายในงานมี กิจกรรมเปิดรับลงทะเบียนสำหรับผู้สนใจเข้าร่วมโครงการ Co-Payment กิจกรรมจัดหางานให้แก่ผู้ว่างงาน ผู้ถูกเลิกจ้าง ประชาชนทั่วไป กิจกรรมสัมภาษณ์งานโดยนายจ้าง/สถานประกอบการภายในงาน การจัดเตรียมตำแหน่งงานว่างทั้งในและต่างประเทศ การรับลงทะเบียนสำหรับผู้สนใจหางานไปทำงานต่างประเทศ การทดสอบความพร้อมทางอาชีพ และนิทรรศการของหน่วยงานในสังกัดกระทรวงแรงงาน” อธิบดีกรมการจัดหางาน กล่าว
วันพฤหัสบดีที่ 26 พฤศจิกายน 2563
รมว.สุริยะฯ เปิดงาน OIE FORUM ประจำปี 2563
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธาน  เปิดงานและปาฐกถาพิเศษหัวข้อ มุมมองใหม่ของอุตสาหกรรมไทยหลังสถานการณ์โควิด-19 ในงาน OIE FORUM  ประจำปี 2563 "New Perspective of Thailand Industry  ณ ศูนย์นิทรรศการและการประชุมไบเทค
วันนี้ (26 พฤศจิกายน 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธาน เปิดงานและปาฐกถาพิเศษหัวข้อ มุมมองใหม่ของอุตสาหกรรมไทยหลังสถานการณ์โควิด-19 ในงาน OIE FORUM ประจำปี 2563 "New Perspective of Thailand Industry มองมุมกลับ ปรับมุมคิด พลิกวิกฤตอุตสาหกรรม " โดยมี นายกอบชัย สังสิทธิสวัสดิ์ ปลัดกระทรวงอุตสาหกรรม กล่าวรายงาน และมีนายธีระยุทธ วานิชชัง ผู้ช่วยรัฐมนตรีว่าการกระทรวงอุตสาหกรรม นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม และนายทองชัย ชวลิตพิเชฐ ผู้อำนวยการสำนักเศรษฐกิจอุตสาหกรรม พร้อมด้วยคณะผู้บริหารกระทรวงอุตสาหกรรม ร่วมเป็นเกียรติ ณ ศูนย์นิทรรศการและการประชุมไบเทค
นายสุริยะฯ กล่าวว่า “ภาคอุตสาหกรรมไทยจำเป็นต้องปรับทิศทางการพัฒนาให้สอดรับกับบริบทโลกที่เปลี่ยนแปลง โดยใช้ศักยภาพที่มีอยู่อย่างเต็มที่ เพื่อให้ภาคอุตสาหกรรมไทยเป็นเครื่องยนต์หลักที่จะเป็นพลังขับเคลื่อนเศรษฐกิจของประเทศให้เดินหน้าต่อไปได้อย่างมีประสิทธิภาพ โดยได้มอบนโยบายให้ทุกหน่วยงานในกระทรวงฯ เดินหน้าผลักดันการดำเนินงานตามนโยบายสำคัญอย่างต่อเนื่อง เพื่อตอบโจทย์การพัฒนาในยุค New Normal ทั้งนี้ จะมุ่งเน้นการบูรณาการทำงานภายใต้ความร่วมมือจากทุกภาคส่วน ทั้งภาครัฐภาคอุตสาหกรรม องค์กรภาคเอกชน สถาบันการเงิน สถาบันการศึกษา รวมถึงภาคประชาชน ให้เข้ามามีบทบาทในการขับเคลื่อนการดำเนินงานร่วมกับกระทรวงฯ และหน่วยงานภาครัฐที่เกี่ยวข้อง เพื่อร่วมกันปรับปรุงและขับเคลื่อนนโยบายการพัฒนาอุตสาหกรรมในด้านต่าง ๆ ให้เอื้ออำนวยต่อการลงทุนและการประกอบการต่อไป” # OIE FORUM ประจำปี 2563 #กระทรวงอุตสาหกรรม #prindustry #มองมุมกลับ ปรับมุมคิด พลิกวิกฤตอุตสาหกรรม
วันพฤหัสบดีที่ 26 พฤศจิกายน 2563
นายกฯ เปิดงานสัมมนา Gov Cloud 2020 : "The Future of Digital Government”
นายกฯ เปิดงานสัมมนา Gov Cloud 2020 : "The Future of Digital Government”
เมื่อวันที่ 26 พฤศจิกายน 2563 พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานเปิดงาน“Gov Cloud 2020” The Future of Digital Government และกล่าวปาฐกถาพิเศษ เรื่อง “Government Cloud : Dig Foundation for Government Transformation" พร้อมมอบโล่เกียรติคุณให้กับหน่วยงานภาครัฐที่มีความโดดเด่นด้านการใช้งานคลาวด์กลางภาครัฐ GDCC โดยมีนายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวรายงานถึงทิศทางนโยบายของด้านระบบไอทีสารสนเทศภายใต้แนวทางรัฐบาลดิจิทัล จากนั้น นายกรัฐมนตรีฯ เดินทางเยี่ยมชมนิทรรศการที่จัดแสดงภายในงาน โดยมี นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม พร้อมด้วยนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม และคณะผู้บริหารหน่วยงานในสังกัด ให้การต้อนรับ ณ ห้องเเกรนด์ ไดมอนด์ บอลรูม อาคารอิมแพคฟอรั่ม ฟอรัม ศูนย์แสดงสินค้าและการประชุม เมืองทองธานี อำเภอปากเกร็ด จังหวัดนนทบุรี ทั้งนี้ งาน“Gov Cloud 2020” จัดโดยกระทรวงดิจิทัลเพื่อเศรษฐกิจและสังคม (DES) สํานักงานคณะกรรมการดิจิทัลเพื่อเศรษฐกิจและสังคมแห่งชาติ (สดช.) ร่วมกับ บริษัท กสท โทรคมนาคม จำกัด (มหาชน) หรือ CAT
****************
วันพฤหัสบดีที่ 26 พฤศจิกายน 2563
ดีอีเอส จัดอบรมให้ความรู้ PDPA ให้กับข้าราชการและเจ้าหน้าที่ ก่อน พ.ร.บ.คุ้มครองข้อมูลส่วนบุคคล พ.ศ. 2562 มีผลใช้บังคับใช้ 1 มิถุนายน 2564
ดีอีเอส จัดอบรมให้ความรู้ PDPA ให้กับข้าราชการและเจ้าหน้าที่ ก่อน พ.ร.บ.คุ้มครองข้อมูลส่วนบุคคล พ.ศ. 2562 มีผลใช้บังคับใช้ 1 มิถุนายน 2564
นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม ทำหน้าที่ เลขาธิการคณะกรรมการคุ้มครองข้อมูลส่วนบุคคล เป็นประธานการอบรมให้ความรู้ PDPA ให้กับข้าราชการและเจ้าหน้าที่ สป.ดศ.เพื่อสร้างความรู้ความเข้าใจเกี่ยวกับพระราชบัญญัติคุ้มครองข้อมูลส่วนบุคคล พ.ศ. 2562 เนื่องจากพระราชบัญญัติฉบับนี้ได้มีการประกาศในราชกิจจานุเบกษา เมื่อวันที่ 27 พฤษภาคม 2562 และจะมีผลใช้บังคับเต็มรูปแบบในวันที่ 1 มิถุนายน 2564 กฎหมายฉบับนี้มีเจตนารมณ์เพื่อให้เกิดการคุ้มครองข้อมูลส่วนบุคคลเป็นการทั่วไป โดยกำหนดหลักเกณฑ์ กลไก และมาตรการเพื่อให้การคุ้มครองข้อมูลส่วนบุคคลมีประสิทธิภาพ มีความมั่นคงปลอดภัย สอดคล้องกับมาตรฐานสากล และมีมาตรการเยียวยาเจ้าของข้อมูลส่วนบุคคลที่ถูกละเมิดสิทธิอย่างเหมาะสม ดังนั้นการเตรียมความพร้อมให้บุคลากรของสำนักงานปลัดกระทรวงดิจิทัลเพื่อเศรษฐกิจและสังคมจึงมีความจำเป็นเพื่อให้การปฏิบัติตามกฎหมายเป็นไปอย่างถูกต้อง
******************
วันพฤหัสบดีที่ 26 พฤศจิกายน 2563
กรมบัญชีกลาง ชี้แจงข้อสงสัยกรมบัญชีกลางเอื้อประโยชน์การประมูลงานโครงการรถไฟความเร็วสูงแก่เอกชนเฉพาะราย
กรมบัญชีกลาง ชี้แจงข้อสงสัยกรมบัญชีกลางเอื้อประโยชน์การประมูลงานโครงการรถไฟความเร็วสูงแก่เอกชนเฉพาะราย
วันอังคารที่ 24 พฤศจิกายน พ.ศ. 2563 นายภูมิศักดิ์ อรัญญาเกษมสุข อธิบดีกรมบัญชีกลาง ข้อสงสัยกรมบัญชีกลางเอื้อประโยชน์การประมูลงานโครงการรถไฟความเร็วสูงแก่เอกชนเฉพาะราย ว่าการพิจารณาวินิจฉัย และการพิจารณาอุทธรณ์และข้อร้องเรียน เป็นการดำเนินการในรูปของคณะกรรมการ ประกอบด้วย ผู้แทนจากหน่วยงานของรัฐต่าง ๆ และผู้ทรงคุณวุฒิ เช่น สำนักงานอัยการสูงสุด สำนักงานคณะกรรมการกฤษฎีกา สำนักงานคณะกรรมการนโยบายรัฐวิสาหกิจ องค์กรต่อต้านคอร์รับชัน สภาหอการค้าแห่งประเทศไทย เป็นต้น ในกรณีนี้ รฟท. ได้มีข้อหารือแนวทางปฏิบัติเกี่ยวกับการพิจารณาคุณสมบัติและผลงานของผู้ยื่นข้อเสนอในนามกิจการร่วมค้า มายังคณะกรรมการวินิจฉัย เมื่อวันที่ 31 กรกฎาคม 2562 กรณีการยื่นข้อเสนอของบริษัท บีพีเอ็นพี จำกัด ซึ่งต่อมาคณะกรรมการวินิจฉัย ได้มีคำวินิจฉัยเมื่อวันที่ 29 สิงหาคม 2562 ว่า บริษัทบีพีเอ็นพี จำกัด เป็นกิจการร่วมค้าที่จดทะเบียนใหม่ สามารถนำผลงานของผู้ร่วมค้าที่จดทะเบียนเป็นนิติบุคคลมาใช้เป็นผลงานในการยื่นประกวดราคาได้
อย่างไรก็ตาม รฟท. ได้พิจารณาผลการประกวดราคาให้บริษัท บีพีเอ็นพี จำกัด ตกคุณสมบัติกรณีการยื่นผลงานไม่ถูกต้อง บริษัทฯ จึงได้อุทธรณ์ผลการพิจารณามายังคณะกรรมการพิจารณาอุทธรณ์ ซึ่งคณะกรรมการพิจารณาอุทธรณ์ ไม่เห็นด้วย เนื่องจากคณะกรรมการวินิจฉัย ได้พิจารณาว่า บริษัท บีพีเอ็นพี จำกัด เป็นกิจการร่วมค้าที่จดทะเบียนใหม่ ก็สามารถนำผลงานของผู้ร่วมค้าที่จดทะเบียนเป็นนิติบุคคลมาใช้เป็นผลงานในการยื่นประกวดราคาได้ ดังนั้น รฟท. จึงต้องพิจารณาให้เป็นไปตามแนวทางเดียวกันกับคณะกรรมการวินิจฉัย และไม่อาจหยิบยกประเด็นคุณสมบัติของบริษัท บีพีเอ็นพี จำกัด มาพิจารณาตัดสิทธิบริษัท บีพีเอ็นพี จำกัด ได้อีก จึงให้ รฟท. กลับไปดำเนินการในขั้นตอนการพิจารณาผลการเสนอราคาของผู้ยื่นข้อเสนอให้ถูกต้องต่อไป
.........................................
วันพฤหัสบดีที่ 26 พฤศจิกายน 2563
รมว.วธ.เป็นประธานในพิธีมอบประกาศนียบัตร และให้โอวาทแสดงความยินดี นักเรียนที่ได้รับรางวัลชนะเลิศที่ ๑ และรางวัลชนะเลิศเหรียญทอง จากการแข่งขันเต้นนานาชาติ
รมว.วธ.เป็นประธานในพิธีมอบประกาศนียบัตร และให้โอวาทแสดงความยินดี นักเรียนที่ได้รับรางวัลชนะเลิศที่ ๑ และรางวัลชนะเลิศเหรียญทอง จากการแข่งขันเต้นนานาชาติ
วันที่ ๒๕ พฤศจิกายน ๒๕๖๓ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีมอบประกาศนียบัตร และให้โอวาทแสดงความยินดี นักเรียนที่ได้รับรางวัลชนะเลิศที่ ๑ และรางวัลชนะเลิศเหรียญทอง จากการแข่งขันเต้นนานาชาติ ATOD International Dance Competition 2020 โดยมี น.ส.วิมลลักษณ์ ชูชาติ ผู้อำนวยการสำนักงานศิลปวัฒนธรรมร่วมสมัย มล.ปรียพรรณ ศรีธวัช นายกสมาคมเอทีโอดีเพื่อพัฒนาเด็กและเยาวชน ผู้บริหารกระทรวงวัฒนธรรม อาจารย์ และนักเต้นเยาวชน เข้าร่วมพิธี ณ หอประชุมใหญ่ ศูนย์วัฒนธรรมแห่งประเทศไทย
วันพฤหัสบดีที่ 26 พฤศจิกายน 2563
สธ. ตั้งเป้าลดหวานมันเค็มร้อยละ 30 ป้องกันเบาหวาน ความดันสูง คนไทยรู้ตัวเลขบ่งชี้ความเสี่ยงโรคไม่ติดต่อ
กระทรวงสาธารณสุข เร่งรัดป้องกันและควบคุมโรคไม่ติดต่อ เน้นความดันโลหิตสูงและเบาหวาน ตั้งเป้าลดอาหารหวานมันเค็มลงร้อยละ 30 ประชาชนรอบรู้ด้านสุขภาพ รู้ตัวเลขบ่งชี้ความเสี่ยงการเกิดโรคไม่ติดต่อ ตั้งแกนนำด้านสุขภาพช่วยจัดมาตรการสร้างเสริมสุขภาพระดับองค์ก
กระทรวงสาธารณสุข เร่งรัดป้องกันและควบคุมโรคไม่ติดต่อ เน้นความดันโลหิตสูงและเบาหวาน ตั้งเป้าลดอาหารหวานมันเค็มลงร้อยละ 30 ประชาชนรอบรู้ด้านสุขภาพ รู้ตัวเลขบ่งชี้ความเสี่ยงการเกิดโรคไม่ติดต่อ ตั้งแกนนำด้านสุขภาพช่วยจัดมาตรการสร้างเสริมสุขภาพระดับองค์กร ทั้งภาครัฐและเอกชน
วันนี้ (26 พฤศจิกายน 2563) ที่กระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า ได้รับมอบหมายจากนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้เป็นประธานการประชุมคณะกรรมการขับเคลื่อนแผนการป้องกันและควบคุมโรคไม่ติดต่อ 5 ปี (พ.ศ.2560 – 2564) ครั้งที่ 1/ 2563 เมื่อวันที่ 25 พฤศจิกายน 2563 โดยคณะกรรมการ ฯ ได้เห็นชอบการขับเคลื่อนนโยบายเร่งรัดการป้องกันและควบคุมโรคความดันโลหิตสูงและโรคเบาหวาน (Together Fight NCDs) โดยมีเป้าหมายภายในปี 2565 ให้คนไทยลดการบริโภคน้ำตาลและโซเดียมลงร้อยละ 30 หรือลดอาหารหวานมันเค็มลง เพิ่มการออกกำลังกายและการมีกิจกรรมทางกายประชาชนมีความรอบรู้ด้านสุขภาพ รับทราบตัวเลขที่บ่งชี้สุขภาพและระดับความเสี่ยงต่อการเกิดโรคไม่ติดต่อ ได้แก่ ภาวะอ้วน โดยค่าดัชนีมวลกาย (BMI) ไม่ควรเกิน 23, ความดันโลหิตสูง ไม่เกิน 120/80 mmHg ระดับน้ำตาลในเลือดไม่เกิน 100 mg/dl โดยสามารถประเมินความเสี่ยงของตนเองผ่านแอปพลิเคชัน Thai CV Risk Score นอกจากนี้ จะลดผู้ที่เป็นโรคเบาหวานหรือความดันโลหิตสูงที่ไม่รู้ว่าตัวเองเป็นลงร้อยละ 50 และผู้ที่ป่วยที่เข้ารับการรักษาสามารถควบคุมระดับน้ำตาลในเลือดและระดับความดันโลหิตได้เกินครึ่ง
นอกจากนี้ ยังเห็นชอบมาตรการป้องกันควบคุมโรคไม่ติดต่อระดับองค์กร โดยให้มีแกนนำด้านสุขภาพ (Chief Health Officer) เพื่อจัดมาตรการสร้างเสริมสุขภาพระดับองค์กรในทุกหน่วยงานภาครัฐและภาคเอกชน และแต่งตั้งคณะกรรมการขับเคลื่อนองค์กรรอบรู้ด้านสุขภาพป้องกันควบคุมโรคไม่ติดต่อระดับกรม โดยบุคลากรในสังกัดกระทรวงสาธารณสุข ต้องได้รับการตรวจสุขภาพประจำปี, จัดโรงอาหารทุกกรมเป็น Healthy Canteen จัดอาหารทางเลือกเพื่อสุขภาพ, จัดสถานที่และสร้างบรรยากาศให้บุคลากรในสังกัด เพิ่มกิจกรรมทางกายและมีการออกกำลังกายอย่างสม่ำเสมอ ส่งเสริมและสนับสนุนบุคลากร ลด ละ เลิกการสูบบุหรี่ และเลิกการดื่มเครื่องดื่มแอลกอฮอล์
ทั้งนี้ ข้อมูลกรมควบคุมโรคล่าสุดปี 2557 คนไทยป่วยเป็นโรคเบาหวานร้อยละ 8.9 หรือ 4.8 ล้านคน ผู้ที่เป็นโรคความดันโลหิตสูงร้อยละ 24.7 หรือ 13.3 ล้านคน โดยข้อมูลในปี 2562 มีผู้ที่ไม่รู้ว่าตนเองเป็นเบาหวานร้อยละ 43.1 ผู้ป่วยเบาหวานที่ไม่ได้รับการรักษาร้อยละ 2.7, ผู้ป่วยที่รักษาแต่ควบคุมระดับน้ำตาลในเลือดไม่ได้ร้อยละ 30.6 ส่วนผู้ที่ไม่รู้ว่าตนเองเป็นความดันโลหิตสูงร้อยละ 44.7 ผู้ป่วยที่ไม่ได้รับการรักษาร้อยละ 6.1, รักษาแต่ควบคุมระดับความดันโลหิตไม่ได้ร้อยละ 19.5
************************************* 26 พฤศจิกายน 2563
วันพฤหัสบดีที่ 26 พฤศจิกายน 2563
กสร. เชิญชวนเสนอชื่อเป็นสถานประกอบกิจการดีเด่น ด้านแรงงานสัมพันธ์และสวัสดิการแรงงาน ประจำปี 2564
กรมสวัสดิการและคุ้มครองแรงงาน (กสร.) เชิญชวนเสนอชื่อเป็นสถานประกอบกิจการดีเด่นด้านแรงงานสัมพันธ์และสวัสดิการแรงงาน ประจำปี 2564 เพื่อเป็นต้นแบบให้กับสถานประกอบกิจการอื่น ในการพัฒนาระบบแรงงานสัมพันธ์และสวัสดิการแรงงาน สนใจยื่นใบสมัครภายใน 15 ม.ค. 64
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า การส่งเสริมให้นายจ้าง ลูกจ้างได้ร่วมกันพัฒนาระบบบริหารจัดการด้านแรงงานในสถานประกอบกิจการ สร้างระบบบริหารแรงงานสัมพันธ์และสวัสดิการที่เหมาะสม เป็นนโยบายที่รัฐมนตรีว่าการกระทรวงแรงงาน นายสุชาติ ชมกลิ่น มุ่งเน้นให้กรมส่งเสริมผลักดัน เพราะจะนำมาซึ่งคุณภาพชีวิตที่ดีของลูกจ้าง และเพิ่มขีดความสามารถในการแข่งขันทางการค้าของสถานประกอบกิจการ กสร. จึงได้จัดกิจกรรมส่งเสริมให้สถานประกอบกิจการมีระบบการบริหารจัดการที่ดี ด้านแรงงานสัมพันธ์และสวัสดิการแรงงาน เป็นประจำทุกปี เพื่อสร้างแรงจูงใจให้นายจ้าง ลูกจ้างได้เล็งเห็นถึงความสำคัญของการบริหารจัดการด้านแรงงานสัมพันธ์และสวัสดิการแรงงานที่ดี ร่วมมือกันในฐานะหุ้นส่วนเพื่อสร้างและพัฒนาระบบแรงงานสัมพันธ์ ระบบสวัสดิการแรงงานที่ได้มาตรฐานให้เกิดขึ้นในสถานประกอบกิจการ ตลอดจนเป็นต้นแบบที่ดีให้กับสถานประกอบกิจการอื่นๆ ซึ่งเป็นพื้นฐานสำคัญของการพัฒนาคุณภาพชีวิต ขวัญกำลังใจของลูกจ้าง พนักงานในสถานประกอบกิจการ และส่งผลดีต่อผลผลิตและธุรกิจของผู้ประกอบการ รวมไปถึงการสร้างเสถียรภาพทางเศรษฐกิจและสังคมของประเทศ
นายอภิญญา กล่าวต่อไปว่า สำหรับในปี 2564 สถานประกอบกิจการที่มีลูกจ้างตั้งแต่ 50 คนขึ้นไปที่อยู่ภายใต้บังคับและปฏิบัติถูกต้องตามกฎหมายว่าด้วยแรงงานสัมพันธ์ และกฎหมายว่าด้วยการคุ้มครองแรงงาน สามารถขอแบบเสนอชื่อเพื่อรับการคัดเลือกเป็นสถานประกอบกิจการดีเด่นด้านแรงงานสัมพันธ์และสวัสดิการแรงงาน ประจำปี 2564 ได้ที่ สำนักงานสวัสดิการและคุ้มครองแรงงานกรุงเทพมหานครพื้นที่ และสำนักงานสวัสดิการและคุ้มครองแรงงานจังหวัด ณ พื้นที่ตั้งของสถานประกอบกิจการตั้งอยู่ หรือดาวน์โหลดได้ที่ http://relation.labour.go.th โดยต้องนำเสนอผลงานทั้งด้านแรงงานสัมพันธ์และด้านสวัสดิการแรงงานที่ปฏิบัติในปี พ.ศ.2563 ให้เป็นรูปธรรมอย่างชัดเจน ซึ่งในปีนี้จะพิจารณาประเมินผลคะแนนของแต่ละข้อกำหนดให้สอดคล้องกับสภาพความเป็นจริงที่เกิดผลกระทบจากการแพร่ระบาดของเชื้อไวรัส Covid 19 ด้วย ทั้งนี้ สถานประกอบกิจการสามารถส่งแบบเสนอชื่อเพื่อรับการคัดเลือกได้ตั้งแต่วันที่ 1 ธันวาคม 2563 – 15 มกราคม 2564 โดยสามารถสอบถามรายละเอียดเพิ่มเติมได้ที่ สำนักแรงงานสัมพันธ์ กรมสวัสดิการและคุ้มครองแรงงาน โทรศัพท์ 0 2246 2118, 0 2643 4471 และ 081 837 5916
วันพฤหัสบดีที่ 26 พฤศจิกายน 2563
รายงานข่าวกรณีโรคติดเชื้อไวรัสโคโรนา 2019 (COVID-19)  ประจำวันที่ 26 พฤศจิกายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 26 พฤศจิกายน 2563
รายงานข่าวกรณีโรคติดเชื้อไวรัสโคโรนา 2019 (COVID-19)
ประจำวันที่ 26 พฤศจิกายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 16 ราย ทุกรายเป็นผู้เดินทางจากต่างประเทศ ตรวจพบที่ด่านควบคุมโรคเข้าเกณฑ์เฝ้าระวังอาการ 1 ราย เข้ากักตัวในสถานที่รัฐจัดให้ 13 ราย เข้ากักตัวในสถานที่รัฐกำหนด 1 ราย และโรงพยาบาลทางเลือก 1 ราย มีผู้ป่วยกลับบ้านได้ 8 ราย ทำให้ผู้ป่วยกลับบ้านสะสม 3,788 ราย หรือคิดเป็นร้อยละ 96.09 ของผู้ป่วยทั้งหมด มีผู้ป่วยยังรักษาอยู่ในโรงพยาบาล 94 ราย หรือคิดเป็นร้อยละ 2.38 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 60 ราย ผู้ป่วยสะสมทั้งสิ้น 3,942 ราย
สำหรับรายละเอียดผู้ติดเชื้อรายใหม่วันนี้
ชาวไทย15 ราย เป็นผู้ที่เดินทางมาจากสหรัฐอเมริกา 1 ราย, สหรัฐอาหรับเอมิเรตส์ 1 ราย, คูเวต 1 ราย, กาตาร์ 1 ราย, สวีเดน 1 ราย, ตุรกี 9 ราย และสวิตเซอร์แลนด์ 1 ราย ในจำนวนนี้เข้ากักตัวในสถานที่รัฐจัดให้ (State Quarantine) 13 ราย, ในสถานกักตัวที่รัฐกำหนด (Alternative State Quarantine) 1 ราย ส่วนใหญ่ตรวจพบเชื้อไม่แสดงอาการ และพบจากการคัดกรองที่ด่านควบคุมโรคท่าอากาศยานสุวรรณภูมิ เข้าเกณฑ์เฝ้าระวังโรค (PUI) 1 ราย ทุกรายส่งต่อรักษาในโรงพยาบาลตามระบบ
ชาวต่างชาติ1 ราย เดินทางมาจากประเทศคูเวต เข้ากักตัวในโรงพยาบาลทางเลือก (Alternative Hospital Quarantine) ตรวจหาเชื้อทางห้องปฏิบัติการ ผลพบเชื้อ ไม่มีอาการ เข้ารักษาในโรงพยาบาลเอกชนที่กักตัวตามระบบ
นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า จากรายงานสถานการณ์ผู้ติดเชื้อรายใหม่วันนี้ พบว่ามีผู้ติดเชื้อที่เดินทางกลับมาจากต่างประเทศจำนวนมาก ชี้ให้เห็นว่าหลายประเทศในโลกยังคงมีการแพร่ระบาดอย่างต่อเนื่อง การที่กระทรวงสาธารณสุขตรวจพบผู้ติดเชื้อจำนวนมากที่เดินทางเข้าประเทศไม่ใช่สิ่งที่น่ากังวล หรือให้ประชาชนตื่นตระหนก แต่เป็นการแสดงให้เห็นว่าประเทศไทยมีระบบตรวจจับ เฝ้าระวังกักกันโรคที่เข้มแข็ง สามารถพบผู้ติดเชื้อได้ไว ป้องกันการนำเชื้อจากต่างประเทศมาแพร่ให้กับคนในประเทศได้อย่างมีประสิทธิภาพ อย่างไรก็ตามองค์การอนามัยโลกได้ระบุว่ากว่าร้อยละ 50 ของผู้ติดเชื้อเป็นผู้ที่ไม่แสดงอาการ และจำนวนผู้ติดเชื้อที่ได้รับรายงานนั้นมีความเป็นไปได้ว่าอาจน้อยกว่าจำนวนผู้ติดเชื้อจริงอยู่มาก เนื่องจากบางรายไม่แสดงอาการหรือไม่ได้เข้าสู่ระบบการรักษา ดังนั้น ขอความร่วมมือให้ทุกคนไม่ประมาท ป้องกันตัวเองด้วยการสวมหน้ากากอนามัย/หน้ากากผ้าทุกครั้งที่อยู่ในที่สาธารณะ ล้างมือบ่อยๆ รักษาระยะห่างเท่าที่ทำได้ หลีกเลี่ยงสถานที่แออัด และลงทะเบียนเข้า-ออก สถานที่ผ่าน “ไทยชนะ” ทุกครั้ง เพราะเมื่อหากพบผู้ติดเชื้อจะง่ายต่อการติดตามผู้สัมผัสเข้าสู่ระบบการเฝ้าระวังโรค
นอกจากนี้ ประเทศไทยเข้าสู่ช่วงฤดูหนาว ทำให้อากาศเย็นและชื้น เชื้อไวรัสมีชีวิตอยู่ในสิ่งแวดล้อมได้นานขึ้น อาจป่วยด้วยโรคติดเชื้อระบบทางเดินหายใจได้ง่าย ซึ่งส่วนใหญ่เกิดจากเชื้อไวรัส และมักจะมีอาการป่วยใกล้เคียงกับโรคโควิด 19 ขอให้ทุกคนเฝ้าระวังสังเกตอาการป่วยของตนเองและคนรอบข้างอยู่เสมอ หากมีอาการ ไข้ ไอ เจ็บคอ มีอาการระบบทางเดินหายใจ และอาการสำคัญคือ “จมูกไม่ได้กลิ่น ลิ้นไม่รับรส” ภายหลังจากเดินทางไปในที่ชุมชน สถานที่แออัด ให้สวมหน้ากากอนามัยตลอดเวลาและรีบไปพบแพทย์เพื่อรับการตรวจวินิจฉัยและรักษาทันที
************************************* 26 พฤศจิกายน 2563
วันพฤหัสบดีที่ 26 พฤศจิกายน 2563
รอง นรม. วิษณุฯ เป็นประธานแถลงข่าว “มหกรรมผ้าไหม ไหมไทยสู่เส้นทางโลกปีที่ 10” สนับสนุนดีไซน์เนอร์นักศึกษาไทย ส่งเสริมผ้าไหมไทยสู่ตลาดโลก เชื่อมสัมพันธ์นานาชาติ
รองนายกรัฐมนตรี นายวิษณุ เครืองาม เป็นประธานแถลงข่าว “มหกรรมผ้าไหม ไหมไทยสู่เส้นทางโลกปีที่ 10” สนับสนุนดีไซน์เนอร์นักศึกษาไทย ส่งเสริมผ้าไหมไทยสู่ตลาดโลก เชื่อมสัมพันธ์นานาชาติ
วันนี้ (26 พ.ย. 63) เวลา 13.30 น. ณ ตึกศูนย์แถลงข่าวรัฐบาลนารีสโมสร ทำเนียบรัฐบาล นายวิษณุ เครืองาม รองนายกรัฐมนตรี เป็นประธานการแถลงข่าว “งานมหกรรมผ้าไหม ไหมไทยสู่เส้นทางโลกปีที่ 10” โดยมูลนิธิช่วยเหลือนักท่องเที่ยว ร่วมกับหน่วยงานภาครัฐ ภาคเอกชน ตัวแทนนิสิต นักศึกษา จากสถาบันการศึกษาทั่วประเทศ พร้อมด้วยคณะเอกอัครราชทูตและคู่สมรส และกงสุลใหญ่ประจำประเทศไทย จัดกิจกรรมแฟชั่นโชว์ เพื่อส่งเสริม สนับสนุน ผ้าไหมไทยสู่ระดับโลก เป็นส่วนหนึ่งของการจัดงานวันพ่อแห่งชาติ เพื่อน้อมรำลึกในพระมหากรุณาธิคุณพระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร และเพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
รองนายกรัฐมนตรี เผยว่า ในปีนี้เนื่องจากสถานการณ์การแพร่ระบาดของเชื้อไวรัสโควิด-19 ทำให้ไม่สามารถเชิญชวนดีไซน์เนอร์นานาชาติเข้าร่วมโครงการได้ จึงพลิกวิกฤตเป็นโอกาส ให้นักเรียน นิสิต นักศึกษา จากสถาบันการศึกษาด้านการออกแบบแฟชั่นและสิ่งทอทั่วประเทศ จำนวน 70 แห่ง เป็นผู้ออกแบบชุดเสื้อผ้าแก่คณะทูตานุทูต กงสุลใหญ่ และกงสุลกิตติมศักดิ์จากสถานเอกอัครราชทูตและสถานกงสุลใหญ่ จำนวน 72 แห่ง และสถานกงสุลกิตติมศักดิ์ 28 แห่ง รวม 100 แห่ง โดยเอกอัครราชทูตจะร่วมเป็นนายแบบและนางแบบกิตติมศักดิ์มากถึง 41 ท่าน ทั้งนี้ “งานมหกรรมผ้าไหม ไหมไทยสู่เส้นทางโลกปีที่ 10” จะจัดขึ้นในวันที่ 6 ธ.ค. 63 ณ หอประชุมกองทัพเรือ พร้อมมี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเป็นประธานเปิดงานในครั้งนี้ รวมถึงระหว่างวันที่ 1 – 6 ธ.ค. 63 จะมีการจัดงานวันพ่อแห่งชาติในหลายแห่ง อาทิ บริเวณถนนสนามไชย บริเวณพระบรมมหาราชวัง สวนสราญรมย์ ให้ประชาชนได้ร่วมกิจกรรมต่าง ๆ อีกด้วย
โอกาสนี้ รองนายกรัฐมนตรียังกล่าวว่า “งานมหกรรมผ้าไหม ไหมไทยสู่เส้นทางโลกปีที่ 10” เป็นการสร้างความสัมพันธ์อันดีระหว่างนักเรียน นิสิต นักศึกษา จากสถาบันการศึกษาไทยกับสถานเอกอัครราชทูต เปิดโอกาสและเวทีให้มีการแลกเปลี่ยนวัฒนธรรม ที่สำคัญคือการสร้างมูลค่าเพิ่มให้กับผ้าไหมไทย ขยายตลาดในการขายสินค้าในต่างประเทศ พร้อมชื่นชมความสามารถในการสร้างสรรค์ผลงานจากนักเรียนอาชีวะที่ไม่แพ้ดีไซน์เนอร์ต่างประเทศ รวมถึงเป็นการแสดงให้เห็นถึงความร่วมมือร่วมใจระหว่างภาครัฐ ภาคเอกชน ความสมัครสมาน สามัคคีจากคณะทูตานุทูตกว่า 100 ประเทศ
ในตอนท้าย รองนายกรัฐมนตรีได้ชมการเดินแบบโดยสมาชิกคณะทูตานุทูตต่างประเทศ ประจำประเทศไทย ในชุดผ้าไหมไทย ผลงานจากนักเรียน นิสิต นักศึกษา ที่ออกแบบชุดผ้าไหมแด่คณะทูตานุทูต จากแรงบันดาลใจที่ได้จากการแลกเปลี่ยนวัฒนธรรม
...................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 26 พฤศจิกายน 2563
รมช.มนัญญา เป็นประธานเปิดโครงการสร้างการรับรู้นโยบายกระทรวงเกษตรและสหกรณ์ ครั้งที่ 2
รมช.มนัญญา เป็นประธานเปิดโครงการสร้างการรับรู้นโยบายกระทรวงเกษตรและสหกรณ์ ครั้งที่ 2 ณ วัดหนองขุนชาติ ตำบลหนองสรวง อำเภอหนองฉาง จังหวัดอุทัยธานี
มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานเปิดโครงการสร้างการรับรู้นโยบายกระทรวงเกษตรและสหกรณ์ ครั้งที่ 2 ณ วัดหนองขุนชาติ ตำบลหนองสรวง อำเภอหนองฉาง จังหวัดอุทัยธานี เพื่อขับเคลื่อนภารกิจของกรมส่งเสริมสหกรณ์ ประจำปีงบประมาณ พ.ศ.2564 และสร้างการรับรู้ เผยแพร่ความรู้แก่สมาชิกสหกรณ์ กลุ่มเกษตรกร และเกษตรกรทั่วไป สนับสนุนให้เกษตรกรและประชาชนทั่วไปเข้าเป็นสมาชิกสหกรณ์หรือนำแนวทางสหกรณ์ไปใช้ในการพัฒนาคุณภาพชีวิต อีกทั้งยังเปิดโอกาสให้เกษตรกรได้ปรึกษาประเด็นปัญหาการเกษตร การประกอบอาชีพ จนถึงแหล่งเงินทุนเพื่อการประกอบอาชีพ พร้อมทั้งกล่าวมอบนโยบายแนะแนวทางพัฒนาอาชีพ ส่งเสริมการทำเกษตรอินทรีย์อย่างยั่งยืน ชูโครงการนำลูกหลานเกษตรกรกลับบ้าน สานต่ออาชีพการเกษตร จากนั้นได้เยี่ยมชมนิทรรศการ ร้านค้าของกลุ่มอาชีพในสังกัดสหกรณ์ สินค้าคุณภาพจากซูเปอร์มาร์เก็ตสหกรณ์ และผลิตภัณฑ์ของลูกหลานเกษตรกรกลับบ้านจังหวัดอุทัยธานีที่มาร่วมจำหน่ายสินค้า อีกทั้งได้มอบพันธุ์ปลา ข้าวสาร ปัจจัยการผลิต และผลิตภัณฑ์นมไทย-เดนมาร์ค ให้กับเกษตรกรที่มาร่วมงาน
วันศุกร์ที่ 27 พฤศจิกายน 2563
นายกรัฐมนตรีมอบรางวัลพระราชทาน Thailand Corporate Excellence Awards และ SMEs Excellence Awards 2020 ยกระดับขีดความสามารถในการแข่งขันของประเทศไทย
นายกรัฐมนตรีมอบรางวัลพระราชทาน Thailand Corporate Excellence Awards และ SMEs Excellence Awards 2020 ยกระดับขีดความสามารถในการแข่งขันของประเทศไทย
วันนี้ (26 พฤศจิกายน 2563) เวลา 18.30 น. ณ ห้องบอลรูม โรงแรมแชงกรี-ลา ถนนเจริญกรุง เขตบางรัก กรุงเทพ พลเอก ประยุทธ์ จันทร์โอชา นายกรัฐมนตรี นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีประกาศผลและมอบรางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี “SMEs Excellence Awards 2020” และรางวัลพระราชทาน “Thailand Corporate Excellence Awards 2020” จัดโดยสมาคมการจัดการธุรกิจแห่งประเทศไทย (TMA) ร่วมกับสถาบันบัณฑิตบริหารธุรกิจศศินทร์ แห่งจุฬาลงกรณ์มหาวิทยาลัย โดยมีนายดิสทัต โหตระกิตย์ เลขาธิการนายกรัฐมนตรี นายอนุชา บูรพชัยศรี โฆษกประจำสำนักนายกรัฐมนตรี นายธีรนันท์ ศรีหงส์ ประธานสมาคมการจัดการธุรกิจแห่งประเทศไทย (TMA) และ ศาสตราจารย์ ดร. เอียน เฟนวิค ผู้อำนวยการสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย และองค์กรที่เข้ารับรางวัลเข้าร่วมงานในวันนี้
โฆษกประจำสำนักนายกรัฐมนตรี เผยว่า นายกรัฐมนตรีแสดงความยินดีแก่องค์กรที่ได้รับรางวัล พร้อมย้ำถึงการขับเคลื่อนเศรษฐกิจยุคใหม่ตามนโยบายประเทศไทย 4.0 ของรัฐบาลว่า มีเป้าหมายสำคัญเพื่อพัฒนาเศรษฐกิจของประเทศให้มั่นคง มั่งคั่ง และยั่งยืน ซึ่งจำเป็นต้องอาศัยความร่วมมือและการมีส่วนร่วมจากภาคเอกชน ทั้งองค์กรธุรกิจขนาดใหญ่ และวิสาหกิจขนาดกลางและขนาดย่อม เป็นกลไกสำคัญในการขับเคลื่อนเศรษฐกิจของประเทศให้ขยายตัว และผลักดันให้เกิดการพัฒนาขีดความสามารถในการแข่งขันทั้งระดับองค์กรและระดับประเทศ ที่ผ่านมา รัฐบาลให้ความสำคัญกับการพัฒนาธุรกิจ เร่งรัดพัฒนาศักยภาพและเสริมสร้างองค์ความรู้ในการดำเนินธุรกิจให้แก่ผู้ประกอบการ โดยเฉพาะผู้ประกอบการวิสาหกิจขนาดกลางและขนาดย่อม ทั้งในภาคการผลิตและการบริการ ตลอดจนพัฒนาปัจจัยแวดล้อมที่เอื้อต่อการดำเนินธุรกิจ สนับสนุนการเข้าถึงแหล่งทุน และสร้างผู้ประกอบการอัจฉริยะยุคใหม่ให้สามารถพัฒนาแอปพลิเคชัน นวัตกรรม สินค้าและบริการที่หลากหลาย สร้างมูลค่าเพิ่มให้เศรษฐกิจของประเทศ
ทั้งนี้ องค์กรธุรกิจที่ได้รับรางวัลพระราชทาน ยังถือเป็นเครื่องยืนยันถึงความสำเร็จในการยกระดับศักยภาพการบริหารจัดการ สะท้อนให้เห็นว่า ธุรกิจ SMEs ของไทยให้ความสำคัญกับการเพิ่มขีดความสามารถในการแข่งขันของตนเอง มีความพยายามปรับตัวให้ทันต่อการแข่งขันในตลาดโลก เป็นแรงบันดาลใจให้แก่ผู้ประกอบการทั่วไป ได้เห็นถึงความสำคัญของการมุ่งพัฒนาธุรกิจของตนเองให้มีประสิทธิภาพมากขึ้น ขณะที่หลายประเทศยอมรับว่า ไทยเป็นหนึ่งในประเทศที่รับมือกับโควิด-19 ได้อย่างดี ซึ่งทุกคนต้องประคองกันไม่ให้ล้ม ถ้าล้ม ต้องลุกขึ้นให้ไวและก้าวไปข้างหน้าให้เร็วและดีกว่าของเดิมที่มีอยู่ ตามแนวพระราโชบายของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงทรงรับสั่งว่า ขาดทุนคือกำไร ในช่วงนี้อาจจะขาดทุนมากบ้าง น้อยบ้าง แต่คำว่าขาดทุนของเรา คือ โอกาสในการปรับปรุงการบริหารจัดการ รัฐบาลก็ใช้โอกาสนี้ ในการปรับปรุงโครงสร้างเศรษฐกิจใหม่ ลดการพึ่งพาการส่งออก หรือการท่องเที่ยว พร้อมกับดูแลประชาชนในทุกพื้นที่ในแต่ละจังหวัด นอกจากนี้ รัฐบาลยังได้เตรียมการ หากประเทศไทยได้รับวัคซีนป้องกันโควิด-19 ก็จะมีการขับเคลื่อนเศรษฐกิจของประเทศไทยต่อไป
......
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 26 พฤศจิกายน 2563
กระทรวงเกษตรฯ ร่วมลงนามในบันทึกข้อตกลง (MOU)
กระทรวงเกษตรฯ ร่วมลงนามในบันทึกข้อตกลง (MOU) ความร่วมมือในการขับเคลื่อนสินค้าและบริการด้านการเกษตรไทยครบวงจรไปสู่ตลาดโลก
นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ เปิดเผยภายหลังเป็นตัวแทน ดร.ทองเปลว กองจันทร์ ปลัดกระทรวงเกษตรและสหกรณ์ ร่วมลงนามในบันทึกข้อตกลง (MOU) ความร่วมมือในการขับเคลื่อนสินค้า และบริการด้านการเกษตรไทยครบวงจรไปสู่ตลาดโลก ณ สถานีวิทยุโทรทัศน์กองทัพบก (ททบ.5) ว่า ตามที่กระทรวงเกษตรฯ ได้ร่วมลงนามในบันทึกข้อตกลง (MOU) ความร่วมมือที่เกี่ยวข้องในด้านเกษตร 2 ฉบับ ได้แก่ 1) บันทึกข้อตกลง (MOU) ความร่วมมือภายใต้นโยบายเกษตรผลิต พาณิชย์ตลาด (ตลาดนำการผลิต) ระหว่างกระทรวงเกษตรและสหกรณ์ กระทรวงพาณิชย์ และสถานีวิทยุโทรทัศน์กองทัพบก และ 2) บันทึกข้อตกลง (MOU) ความร่วมมือในการเผยแพร่องค์ความรู้ด้านการเกษตร ระหว่างกระทรวงเกษตรและสหกรณ์ สถานีวิทยุโทรทัศน์กองทัพบก (ททบ.5) สภาอุตสาหกรรมแห่งประเทศไทย ไปแล้วนั้น
การลงนามในวันนี้ จึงเป็นการดำเนินงานต่าง ๆ ภายใต้กรอบข้อตกลง (MOU) ทั้ง 2 ฉบับ ให้เป็นไปอย่างมีประสิทธิภาพและเป็นรูปธรรมมากยิ่งขึ้น สถานีวิทยุโทรทัศน์กองทัพบก (ททบ.5) จึงได้จัดทำร่างบันทึกข้อตกลง (MOU) ความร่วมมือในการขับเคลื่อนสินค้าและบริการด้านการเกษตรไทยครบวงจรไปสู่ตลาดโลก ซึ่งเป็นความร่วมมือจาก 8 หน่วยงาน ได้แก่ สถานีวิทยุโทรทัศน์กองทัพบก (ททบ.5) กระทรวงเกษตรและสหกรณ์ กระทรวงพาณิชย์ กระทรวงมหาดไทย สภาอุตสาหกรรมแห่งประเทศไทย สภาหอการค้าแห่งประเทศไทย บริษัทไปรษณีย์ไทย จำกัด และสภาดิจิทัลเพื่อเศรษฐกิจและสังคมแห่งประเทศไทย โดยความร่วมมือในการลงนาม MOU ดังกล่าว จะเป็นการเชื่อมโยงภาคีเครือข่ายทุกภาคส่วนที่เกี่ยวข้อง ให้เข้ามามีส่วนร่วมในการขับเคลื่อนการดำเนินงานในส่วนต่าง ๆ ได้แก่ การช่วยเหลือพี่น้องเกษตรกรไทยในการให้องค์ความรู้ในทุกด้าน ทั้งในด้านเทคนิคการผลิต ด้านการแปรรูปเพื่อเพิ่มมูลค่าสินค้าไปจนถึงเทคนิคการบรรจุภัณฑ์ การขนส่งเต็มรูปแบบที่ลดต้นทุน และการหาช่องทางการตลาดใหม่ ๆ เพื่อจะนำสินค้าและบริการด้านเกษตรของไทยออกจำหน่ายสู่ตลาดทั้งในและต่างประเทศอย่างครบวงจร ทั้งในรูปบบของออนไลน์และออฟไลน์ ซึ่งถือเป็นโอกาสที่ดี ที่จะช่วยให้สินค้าเกษตรของไทยสามารถจำหน่ายได้เพิ่มมากขึ้น รวมถึงสามารถยกระดับคุณภาพชีวิตของเกษตรกรไทยให้มีรายได้ที่เพิ่มสูงขึ้นด้วย
ทั้งนี้ ได้มีการจัดตั้งคณะทำงานขับเคลื่อนความร่วมมือของทั้ง 8 หน่วยงาน ภายใต้บันทึกข้อตกลง (MOU) ความร่วมมือในการขับเคลื่อนสินค้า และบริการด้านการเกษตรไทยครบวงจรไปสู่ตลาดโลก โดยในส่วนของกระทรวงเกษตรฯ ได้ส่งผู้แทนจากกรมปศุสัตว์ กรมประมง กรมวิชาการเกษตร กรมการข้าว กรมหม่อนไหม และกรมส่งเสริมการเกษตร เข้าร่วมเป็นคณะทำงานฯ ด้วย
วันพฤหัสบดีที่ 26 พฤศจิกายน 2563
‘สุชาติ’ มอบที่ปรึกษาฯ รับเยาวชนชายแดนใต้รอบ 2 จาก ศอ.บต.ส่งสถานประกอบการ จ.เพชรบุรี
รัฐมนตรีสุชาติ ชมกลิ่น มอบหมายให้ ที่ปรึกษารัฐมนตรีว่าการกระทรวงแรงงานลงพื้นที่เพชรบุรี รับเด็กจากสามจังหวัดชายแดนใต้ จาก ศอ.บต. เพื่อส่งเข้าทำงานในสถานประกอบการที่จังหวัดเพชรบุรี รอบที่ 2 จำนวน 77 คน ตามโครงการ Co – Payment สนับสนุนคนชายแดนใต้
เมื่อวันที่ 26 พฤศจิกายน 2563 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน ลงพื้นที่จังหวัดเพชรบุรี เพื่อรับเยาวชนจากสามจังหวัดชายแดนภาคใต้ จาก ศอ.บต. จำนวน 77 คน เพื่อส่งเข้าทำงานในสถานประกอบการที่เข้าร่วมโครงการส่งเสริมการจ้างงานใหม่สำหรับผู้จบการศึกษาใหม่โดยภาครัฐและเอกชน (Co- Payment) โดยมี พลเรือตรี สมเกียรติ ผลประยูร เลขาธิการศูนย์อำนวยการบริหารจังหวัดชายแดนภาคใต้ (ศอ.บต.) นางเธียรรัตน์ นะวะมะวัฒน์ คณะที่ปรึกษารัฐมนตรีว่าการกระทรวงแรงงาน นายไพโรจน์ โชติกเสถียร ผู้ตรวจราชการกระทรวงแรงงาน นางสาวเอกรัตน์ นาคาคง รองผู้ว่าราชการจังหวัดเพชรบุรี หัวหน้าส่วนสังกัดกระทรวงแรงงานจังหวัดเพชรบุรี คณะเจ้าหน้าที่ ศอ.บต. เข้าร่วมในครั้งนี้ด้วย โดยที่ปรึกษารัฐมนตรีว่าการกระทรวงแรงงาน กล่าวว่า รัฐบาลภายใต้การนำของ พล.อ.ประยุทธ์ จันทร์โอชา นายกรัฐมนตรี ได้ให้ความสำคัญกับการส่งเสริมการมีงานทำเพื่อช่วยเหลือผู้ได้รับผลกระทบจากโควิด – 19 ให้กลับมามีงานทำ มีอาชีพ มีรายได้ และระบบเศรษฐกิจฟื้นตัวโดยเร็ว ซึ่งกระทรวงแรงงาน ภายใต้การกำกับดูแลโดย พล.อ.ประวิตร วงษ์สุวรรณ รองนายกรัฐมนตรี ในฐานะผู้กำกับดูแลศูนย์อำนวยการบริหารจังหวัดชายแดนภาคใต้ (ศอ.บต.) ได้ให้ความสำคัญในการส่งเสริมการจ้างงานโดยเฉพาะเยาวชนส่วนใหญ่ในจังหวัดชายแดนภาคใต้ยังไม่มีงานทำ ซึ่งการที่ ศอ.บต.และหน่วยงานสังกัดกระทรวงแรงงาน 3 จังหวัดชายแดนภาคใต้ ทั้งจังหวัดปัตตานี ยะลา และนราธิวาส บูรณาการดำเนินการเคลื่อนย้ายแรงงานอย่างเป็นระบบ ถือเป็นแนวทางในการแก้ปัญหาการตกงาน ว่างงาน ของประชาชนในพื้นที่และแก้ไขปัญหาขาดแคลนแรงงานของประเทศ อีกทางหนึ่ง
นางธิวัลรัตน์ กล่าวต่อว่า ความร่วมมือในครั้งนี้เกิดขึ้นระหว่างกระทรวงแรงงาน ศอ.บต. และผู้ประกอบการ เพื่อนำเยาวชนจากจังหวัดชายแดนภาคใต้มาสู่จังหวัดเพชรบุรี ทั้งนี้ กระทรวงแรงงานจะให้หน่วยงานในพื้นที่ประสานบริษัทฯ เพื่อให้การดูแลน้องๆ เยาวชนที่มาทำงานในสถานประกอบการต่อไป
วันพฤหัสบดีที่ 26 พฤศจิกายน 2563
วธ.จับมือ มธ. ถ่ายทอดทักษะเชิงช่างหัตศิลป์หัวโขนอันประณีตผ่านนิทรรศการ “หัวโขนชั้นครู” ณ หอศิลป์สมเด็จพระนางเจ้าสิริกิติ์ พระบรมราชินีนาถ
วธ.จับมือ มธ. ถ่ายทอดทักษะเชิงช่างหัตศิลป์หัวโขนอันประณีตผ่านนิทรรศการ “หัวโขนชั้นครู” ณ หอศิลป์สมเด็จพระนางเจ้าสิริกิติ์ พระบรมราชินีนาถ
กรมส่งเสริมวัฒนธรรมกระทรวงวัฒนธรรม ร่วมกับสถาบันไทยคดีศึกษามหาวิทยาลัยธรรมศาสตร์ จัดนิทรรศการ"หัวโขนชั้นครู”เพื่อเผยแพร่ความรู้เกี่ยวกับ หัวโขน ซึ่งถือเป็นงานประณีตศิลป์ที่มีแบบแผนจารีตและความประณีตในทักษะฝีมือเชิงช่าง เปิดให้เข้าชมตั้งแต่วันที่ ๒๓ พฤศจิกายน ถึง ๒๐ ธันวาคม พ.ศ. ๒๕๖๓ ณ ชั้น ๔ หอศิลป์สมเด็จพระนางเจ้าสิริกิติ์ พระบรมราชินีนาถ เขตพระนคร กรุงเทพมหานคร
นายอิทธิพล คุณปลื้มรัฐมนตรีว่าการกระทรวงวัฒนธรรม ประธานเปิดนิทรรศการฯ กล่าวว่า นับตั้งแต่องค์การยูเนสโก ได้ประกาศให้โขนขึ้นทะเบียนเป็นมรดกวัฒนธรรมที่จับต้อไม่ได้ของมนุษยชาติ เมื่อวันที่ ๒๙ พฤศจิกายน ๒๕๖๑ นั้น สร้างความภาคภูมิใจให้แก่สังคมไทยเป็นอย่างมากและนับว่าเป็นความสำเร็จที่น่ายินดียิ่งเพราะเกิดจากความร่วมมือร่วมใจของหลายภาคส่วนที่เกี่ยวข้องกับศิลปะการแสดงโขน ดังนั้นหน่วยงานภาครัฐและเอกชน จึงพร้อมใจกันจัดกิจกรรมเผยแพร่คุณค่าและความสำคัญของโขน ให้เป็นที่ประจักษ์ต่อสาธารณชนและเป็นการสนองพระมหากรุณาธิคุณในสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงทำนุบำรุงโขน ทรงฟื้นฟู สืบศาสตร์ศิลป์แผ่นดินหลายแขนงที่เกี่ยวเนื่องกับการแสดงโขน ซึ่งไม่ใช่แค่การฟื้นฟูนาฏศิลป์ แต่เป็นการพลิกฟื้นศาสตร์และงานฝีมือ ช่างหัตศิลป์ไทยหลายสาขา เพื่อเชิดชูศิลปะการแสดงชั้นสูงแขนงนี้ให้ถูกต้องครบถ้วนตามแบบแผน นับได้ว่าเป็นพระมหากรุณาธิคุณอย่างหาที่สุดมิได้ ที่มีการสงวนรักษามรดกภูมิปัญญาทางวัฒนธรรมของชาติ หัวโขน คือหนึ่งในงานช่างหัตศิลป์ไทยที่มีความประณีตศิลป์ชั้นสูงที่มีเอกลักษณ์และคุณค่าของชาติไทย เป็นศิลปะไทยที่รวมเอาความสามารถของช่างฝีมือหลายแขนงไว้ด้วยกัน คุณค่าและประโยชน์ของหัวโขนนั้นไม่ได้เป็นเพียงแค่เครื่องสวมศีรษะในการแสดงโขนเท่านั้น ความงดงามของงานประณีตศิลป์ หัวโขน ยังคงมีเสน่ห์จนเป็นที่ต้องการของนักสะสมและนักท่องเที่ยวผู้หลงใหลในงานหัตศิลป์ไทยและเป็นงานที่ได้รับการยอมรับกันอย่างกว้างขวางไปทั่วโลก โดดเด่นเป็นเอกลักษณ์สะท้อนศิลปวัฒนธรรมของไทยอันควรค่าแก่การดำรงรักษาไว้อยู่คู่กับแผ่นดินไทยสืบไป
ด้านนายชาย นครชัยอธิบดีกรมส่งเสริมวัฒนธรรม กล่าวเพิ่มเติมว่า กรมส่งเสริมวัฒนธรรมได้สนับสนุนโครงการและกิจกรรมที่เกี่ยวกับโขนตลอดจนได้ประชาสัมพันธ์ในวงกว้างและผลิตสื่อต่างๆในหลายรูปแบบ รวมทั้งได้สนับสนุนโครงการส่งเสริมและรักษามรดกภูมิปัญญาทางวัฒนธรรม "โขน” โดยบูรณาการความร่วมมือกับสถาบันไทยคดีศึกษา มหาวิทยาลัยธรรมศาสตร์ เพื่อศึกษาสถานะการสืบทอดรายการโขนเพื่อเป็นข้อมูลในการเสนอรายงานต่อยูเนสโกและการเผยแพร่ความรู้ โดยอยู่ระหว่างดำเนินการ สำหรับวันนี้ กิจกรรมสำคัญอีกประการหนึ่งคือ นิทรรศการหัวโขนชั้นครู ซึ่งมีการนำหัวโขน มากกว่า ๙๓ หัว อาทิ หัวพระ หัวยักษ์ หัวลิง หัวพระฤาษี หัวพระพิราพ เป็นต้น เพื่อเป็นการเผยแพร่ความรู้เกี่ยวกับหัวโขน ซึ่งถือเป็นงานประณีตศิลป์ที่มีแบบแผนจารีต และความประณีตในทักษะฝีมือ เชิงช่างเพื่อมุ่งหวังให้เยาวชนประชาชนและผู้สนใจได้รับความรู้เกิดความซาบซึ้งในความงามอันเป็นศาสตร์อีกด้านหนึ่งของศิลปะการแสดงโขนอย่างกว้างขวางยิ่งขึ้น
สำหรับนิทรรศการ "หัวโขนชั้นครู” กำหนดจัดแสดงและเปิดให้ผู้ที่สนใจเข้าชม ตั้งแต่วันที่ ๒๓ พฤศจิกายน ถึง ๒๐ ธันวาคม พ.ศ. ๒๕๖๓ ณ ชั้น ๔ หอศิลป์สมเด็จพระนางเจ้าสิริกิติ์ พระบรมราชินีนาถ ตั้งแต่เวลา ๑๐.๐๐-๑๙.๐๐ น. ทุกวัน (ปิดวันพุธ )
วันพฤหัสบดีที่ 26 พฤศจิกายน 2563
กระทรวงการคลังชี้แจงการจ่ายเงินชดเชยชาวไร่ยาสูบล่าช้า
กระทรวงการคลังชี้แจงการจ่ายเงินชดเชยชาวไร่ยาสูบล่าช้า
25 พฤศจิกายน พ.ศ. 2563 นายลวรณ แสงสนิท อธิบดีกรมสรรพสามิต ชี้แจงกรณีนายประเสริฐ สงวนทรัพย์ รักษาการนายกสมาคมชาวไร่ยาสูบเบอร์เล่ย์ จ.สุโขทัย ขอความเป็นธรรมกรณีสมาคมชาวไร่ยาสูบฯ ว่า รัฐบาลได้ชดเชยชาวไร่ยาสูบในฤดูการผลิต 2561/2562 กระทรวงการคลังโดยกรมสรรพสามิตได้ขอจัดสรรงบกลางเป็นจำนวนเงินทั้งสิ้น 133 ล้านบาท ซึ่งในฤดูกาลเพาะปลูก 2562/2563 กระทรวงการคลังอยู่ระหว่างการพิจารณาการชดเชยชาวไร่ยาสูบ ในฤดูกาลเพาะปลูกดังกล่าว แต่เนื่องจากที่ผ่านมาประเทศไทยประสบปัญหาการแพร่ระบาดของโรคโควิด 19 ทำให้มาตรการชดเชยดังกล่าวเกิดความล่าช้าออกไป และรัฐบาลได้มีการให้เงินช่วยเหลือเกษตรกรจาก การแพร่ระบาดของโควิด 19 เป็นจำนวนเงิน 5,000 บาท เป็นเวลา 3 เดือน คิดเป็นจำนวน 15,000 บาทต่อราย ดังนั้น กรมสรรพสามิตจึงอยู่ระหว่างการศึกษาหาข้อยุติในการปลูกพืชทดแทน และหาข้อสรุป ที่จะเสนอให้มีการเยียวยาต่อเกษตรกรต่อไปในอนาคต ปัจจุบันกรมสรรพสามิตอยู่ระหว่างการศึกษาแนวทางการปรับโครงสร้างภาษียาสูบ ในสอดคล้องกับทิศทางการบริโภคยาสูบ และการพัฒนาอย่างยั่งยืนของอุตสาหกรรมยาสูบ โดยจะต้องพิจารณาปัจจัยต่าง ๆ อย่างรอบคอบเพื่อให้เกิดความเป็นธรรมและเกิดประโยชน์สูงสุดแก่ประเทศต่อไป
-----------------------------------
วันพฤหัสบดีที่ 26 พฤศจิกายน 2563
WHO ชื่นชมไทยคุมโควิด-19 ได้เป็นอย่างดี
วันพุธที่ 25 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
นายทีโดรส อัดฮานอม กีบรีเยซุส ผู้อำนวยการใหญ่องค์การอนามัยโลก หรือ WHO ชื่นชมบทบาทผู้นำของนายกรัฐมนตรี และระบบสาธารณสุขของไทย ที่เป็นต้นแบบในการบูรณาการความร่วมมือของภาครัฐและประชาสังคมต่อสู้กับโรคโควิด-19 แม้จะยังไม่มีวัคซีน ทั้งที่ประเทศไทยมีประชากรหนาแน่น แต่กลับมีตัวเลขผู้ติดเชื้อน้อยกว่า 4,000 คน และมีผู้เสียชีวิตเพียง 60 คน ซึ่งความสำเร็จนี้ไม่ใช่เรื่องบังเอิญ แต่เป็นเพราะการดำเนินนโยบายของไทยอย่างจริงจัง ตลอด 40 ปีที่ผ่านมา ประเทศไทยได้ลงทุนด้านสาธารณสุข เพื่อเพิ่มขีดความสามารถในการต่อสู้กับโรคภัยตามหลักการของสาธารณสุขสากลได้เป็นอย่างดี พร้อมทั้งเชิญชวนให้ทุกประเทศทั่วโลก ปฏิบัติตามสิ่งที่ประเทศไทยได้ทำ เพื่อหยุดยั้งการแพร่ระบาดของโรคโควิด-19
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 26 พฤศจิกายน 2563
“ดีอีเอส” จับมือ DUGA จัดงานอบรมสัมมนา Privacy & Security Summit 2020 กระตุ้นทุกภาคส่วนถึงความสำคัญการใช้งานข้อมูลส่วนบุคคล ยึดหลักสากล-กฎหมายไทย
“ดีอีเอส” จับมือ DUGA จัดงานอบรมสัมมนา Privacy & Security Summit 2020 กระตุ้นทุกภาคส่วนถึงความสำคัญการใช้งานข้อมูลส่วนบุคคล ยึดหลักสากล-กฎหมายไทย
เมื่อวันที่ 26 พฤศจิกายน 2563 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม เป็นวิทยากรร่วมเสวนาในงานอบรมสัมมนา Privacy & Security Summit 2020 เสวนา: Data Privacy & Security: What Every Executive Needs to know เป็นความร่วมมือ ระหว่างกระทรวงดิจิทัลเพื่อเศรษฐกิจและสังคม และสมาคมผู้ใช้ดิจิทัลไทย ( DUGA ) ณ อาคารศูนย์ประชุมวายุภักษ์ ห้องวายุภักษ์ 2- 4 ชั้น 4 โรงแรมเซ็นทราศูนย์ราชการและคอนเวนชั่นเซ็นเตอร์ แจ้งวัฒนะ โดยมีวัตถุประสงค์เพื่อสร้างความตระหนัก และความเข้าใจที่ถูกต้องถึงความสำคัญของการให้ การเก็บรักษา การประมวลผล การใช้งานข้อมูลส่วนบุคคลให้ถูกต้องตามหลักปฏิบัติสากลและกฎหมายของประเทศไทย Data Privacy เป็นเวทีในการนำเสนอ แนวคิด แนวปฏิบัติ คำแนะนำ และกรณีศึกษาต่างๆ รวมถึงนวัตกรรมทางด้านดิจิทัลเทคโนโลยี เพื่อใช้ในการรักษาความปลอดภัยของข้อมูล Data Security ที่เหมาะสม อีกทั้ง เพื่อระดมสมอง แลกเปลี่ยนประสบการณ์ สำหรับผู้เกี่ยวข้องทุกภาคส่วน ทั้งภาครัฐ เอกชน ในอุตสาหกรรมหลักของประเทศ
************************
วันพฤหัสบดีที่ 26 พฤศจิกายน 2563
เว็บไซต์ข่าวอังกฤษเผย ไทยก้าวหน้าผลิตรถยนต์ไฟฟ้า
วันพฤหัสบดีที่ 26 พฤศจิกายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
เว็บไซต์ Just Auto หรือเว็บข่าวสารและบทวิเคราะห์ด้านอุตสาหกรรมรถยนต์ของอังกฤษ เผยแพร่ความคิดเห็นของนักวิเคราะห์อาวุโสด้านการให้คำปรึกษาเกี่ยวกับยานยนต์ของบริษัท Global Data ที่มีต่อมาตรการส่งเสริมการลงทุนการผลิตรถยนต์ไฟฟ้าฉบับใหม่ของไทย ว่ามาตรการนี้เป็นการพัฒนาเชิงบวกที่มีนัยสําคัญ และก้าวหน้ากว่าประเทศคู่แข่ง ซึ่งอาจช่วยให้ประเทศไทยกลายเป็นศูนย์กลางการผลิตรถยนต์ไฟฟ้าของภูมิภาค และบรรลุเป้าหมายที่ต้องการให้มีสัดส่วนการผลิตรถยนต์ไฟฟ้าร้อยละ 30 ของการผลิตรถยนต์ในไทยทั้งหมดภายในปี 2030 ได้อีกด้วย ซึ่งขณะนี้มีนักลงทุนหลายสัญชาติที่แสดงความพร้อมจะเข้ามาลงทุน โดยในอนาคตโลกมีแนวโน้มการใช้รถ EV มากถึง 60% ของจำนวนรถยนต์ทั้งหมด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี